Nariadenie Komisie (ES) č. 1149/95
z 22. mája 1995,
ktorým sa mení a dopĺňa nariadenie (ES) č. 1222/94 stanovujúce spoločné podrobné pravidlá pre uplatňovanie režimu poskytovania vývozných náhrad pre určité poľnohospodárske výrobky vyvážané vo forme tovaru nezahrnutého v prílohe II zmluvy a kritériá pre stanovenie výšky týchto náhrad a ktorým sa mení a dopĺňa nariadenie (ES) č. 3223/93 o štatistických informáciách týkajúcich sa platby vývozných náhrad pre určité poľnohospodárske výrobky vyvezené vo forme tovaru uvedeného v nariadení Rady (EHS) č. 3035/80
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993, ktorým sa ustanovujú obchodné opatrenia uplatňované na určité druhy tovaru vyrobené spracovaním poľnohospodárskych výrobkov [1], a najmä na jeho článok 8 ods. 3,
keďže nariadenie Rady (ES) č. 804/68 z 27. júna 1968 o spoločnej organizácii trhu s mliekom a mliečnymi výrobkami [2], doplnené a zmenené Aktom o pristúpení Rakúska, Fínska a Švédska, a nariadenie (ES) č. 3290/94 [3], ustanovuje v článku 17 ods. 10, 11 a 12 rozsah podmienok, ktoré musia byť splnené pred poskytnutím vývoznej náhrady týkajúcej sa určitých mliečnych výrobkov, ktoré boli dovezené, a potom spätne vyvezené vo forme tovaru, neuvedeného v prílohe II zmluvy;
keďže je nevyhnutné rozšíriť ustanovenia nariadenia Komisie (ES) č. 1222/94 z 30. mája 1994, ktoré ustanovuje spoločné podrobné pravidlá pre uplatňovanie režimu poskytovania vývozných náhrad pre určité poľnohospodárske výrobky vyvážané vo forme tovaru nezahrnutého v prílohe II zmluvy, a kritériá pre stanovenie výšky týchto náhrad [4], naposledy zmenené a doplnené nariadením (ES) č. 482/95 [5], s prihliadnutím k zvýšeným množstvám určitých mliečnych výrobkov dovezených podľa osobitných opatrení z tretích krajín so zníženým clom a následná možnosť poskytnutia vývoznej náhrady, ktorá je vyššia ako toto znížené clo;
keďže, aby mohla Komisia sledovať uplatnenie tohto nariadenia je nevyhnutné, aby členské štáty poskytovali informácie;
keďže opatrenia tohto nariadenia sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami neuvedenými v prílohe II zmluvy,
PRIJALA TOTO NARIADENIE:
Článok 1
Do nariadenia (ES) č. 1222/94 sa vkladá tento článok 7a:
"Článok 7a
1. Podľa článku 7 musí príslušná strana pre tovar spadajúci pod kódy KN 18069060 až 18069090, kód KN 1901 a kód KN 21069098, obsahujúci vysoké percento mliečnych výrobkov spadajúcich pod kódy KN 04021019, 04022119, 040500 a kód KN 0406, ďalej nazývané mliečne výrobky, prehlásiť toto:
a) že nebol dovezený žiadny z množstva mliečnych výrobkov z tretích krajín podľa osobitných opatrení ustanovujúcich znížené clo; alebo
b) množstvo mliečnych výrobkov dovezených z tretích krajín podľa osobitných opatrení, ustanovujúcich znížené clo.
2. Na účely odseku 1 sa výrazom "obsahujúci vysoké percento" rozumie najmenej 67 kilogramov mliečnych výrobkov použitých na 100 kilogramov vyvážaného tovaru.
3. Pokiaľ je zadaná požiadavka na stanovenie množstva v súlade s článkom 3 ods. 2 tretím pododsekom, príslušný orgán môže prijať potvrdenie príslušnej strany o tom, že mliečne výrobky, ktoré majú byť použité, nevyužili výhodu osobitného opatrenia, ustanovujúceho pri dovoze znížené clo.
4. Prehlásenie urobené v súlade s odsekom 1 alebo potvrdenie vykonané podľa odseku 3 môže byť prijaté príslušným orgánom, pokiaľ je splnené, že cena zaplatená za mliečny výrobok zahrnutý do vyvážaného tovaru zodpovedá alebo sa blíži prevládajúcej cene za rovnaký výrobok na trhu v spoločenstve. Pri porovnaní cien je potrebné prihliadnuť na čas, keď bol mliečny výrobok zakúpený.
5. Pokiaľ boli použité množstvá, pre ktoré boli využité osobitné opatrenia ustanovujúce znížené clo, vývozná náhrada sa vypočíta v súlade s článkom 17 nariadenia Rady (EHS) č. 804/68."
Článok 2
K nariadeniu Komisie (ES) č. 3223/93 [6] článku 3 sa pridá táto zarážka:
"- vo vzťahu k článku 7a ods. 1 nariadenia Komisie (ES) č. 1222/94: [7]
a) objem vývozov tovaru, pre ktoré boli prijaté v predchádzajúcom mesiaci vývozné náhrady, vyjadrené v tonách a
b) výška vývozných náhrad poskytnutých v predchádzajúcom mesiaci a súvisiace množstvá za výrobky kódov KN 04021019, 04022119 a 0405, ktoré podliehali osobitným opatreniam v dobe vývozu."
Článok 3
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 1995.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. mája 1995